大禮畢皇帝御丹鳳門改元建中大赦
作者：李益
朝代：唐

paragraphs: 大明曈曈天地分，六龍負日升天門。
鳳凰飛來銜帝籙，言我萬代金皇孫。
靈雞鼓舞承天赦，高翔百尺垂朱幡。
宸居穆清受天曆，建中甲子合上元。
昊穹景命即已至，王事乃可酬乾坤。
升中告成答玄貺，泥金檢玉昭鴻恩。
云亭之事略可記，七十二君寧獨尊。
小臣欲上封禪表，久而未就歸文園。